b'\n_START_ARTICLE_\nRobert Stevenson (elokuvaohjaaja)\n_START_PARAGRAPH_\nRobert Stevenson (31. maaliskuuta 1905 Buxton, Derbyshire, Englanti \xe2\x80\x93 30. huhtikuuta 1986 Santa Barbara, Kalifornia) oli englantilainen elokuvaohjaaja, joka ty\xc3\xb6skenteli Hollywoodissa 1940-luvulta alkaen ja ohjasi muun muassa 19 elokuvaa The Walt Disney Companylle._NEWLINE_Stevenson sai koulutuksensa Cambridgen yliopistossa ja aloitti ohjaajanuransa vuonna 1932 Saksassa musikaalilla Happy Ever After, joka kuvattiin yht\xc3\xa4 aikaa englanniksi ja saksaksi. Varhaisiin brittil\xc3\xa4isiin menestyksiin kuului Kuningas Salomonin kaivokset vuodelta 1937._NEWLINE_Tuottaja David O. Selznick kutsui Stevensonin Yhdysvaltoihin. H\xc3\xa4nen ensimm\xc3\xa4inen amerikkalainen ohjausty\xc3\xb6ns\xc3\xa4 oli Tom Brownin kouluvuodet vuonna 1940. Stevensonin tunnetuimmat ohjaukset syntyiv\xc3\xa4t Disney-yhti\xc3\xb6lle: Oscar-palkitut Maija Poppanen ja Hokkuspokkus taikaluudalla sek\xc3\xa4 komedia Riemukupla.'